Document ID: 32011R1353

РЕГЛАМЕНТ ЗА ИЗПЪЛНЕНИЕ (ЕС) № 1353/2011 НА КОМИСИЯТА
от 20 декември 2011 година
за изменение на Регламент (ЕО) № 883/2006 за формулиране на подробни правила за прилагане на Регламент (ЕО) № 1290/2005 на Съвета по отношение воденето на счетоводство от агенциите платци, декларациите за разходи и приходи и условията за възстановяване на разходите по линия на Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 42 от него,
като има предвид, че:
(1)
Съгласно член 70, [параграф 4в] от Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (2) размерът на процентния принос на ЕЗФРСР може да бъде увеличен до 95 % за държави-членки, изправени пред сериозни трудности по отношение на финансовата си стабилност.
(2)
За да се даде възможност на държавите-членки да се възползват възможно най-бързо от увеличения процент на съфинансиране, правилата за изчисляване на приноса на Съюза в контекста на осчетоводяванията във връзка с ЕЗФРСР, предвидени в Регламент (ЕО) № 883/2006 на Комисията (3), следва да бъдат адаптирани с незабавно действие.
(3)
Регламент (ЕО) № 883/2006 следва да бъде съответно изменен.
(4)
Мерките, предвидени в настоящия регламент, са в съответствие със становището на Комитета по земеделските фондове,
ПРИЕ НАСТОЯЩИЯ РЕГЛАМЕНТ:
Член 1
В член 17, параграф 1 от Регламент (ЕО) № 883/2006 се добавя следната алинея:
„Чрез дерогация от първа алинея, за програмите за развитие на селските райони, изменени съгласно член 70, [параграф 4в] от Регламент (ЕО) № 1698/2005, приносът на Съюза в периода на прилагане на дерогацията, посочена в член 70, [параграф 4в] от същия регламент, се изчислява въз основа на плана за финансиране, който е в сила в последния ден от референтния период. За последния референтен период, в който се прилага дерогацията, посочена в член 70, [параграф 4в] от Регламент (ЕО) № 1698/2005, разходите преди и след прекратяване на прилагането на дерогацията се посочват (по)отделно в декларацията за разходи, посочена в член 16. Приносът на Съюза, който се изплаща по отношение на тези референтни подпериоди, се изчислява въз основа на плана за финансиране, който е в сила през всеки референтен подпериод.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 2011 година.

Labels: 15
19